Avainsanat

Tiivistelmä



Avainsanat

1. Jäsenvaltioiden lainsäädännön lähentäminen – Tavaramerkit – Direktiivi 89/104 – Tavaramerkin haltijan oikeus kieltää kolmatta käyttämästä merkkiä, joka on sama kuin tavaramerkki, samoja tavaroita varten – Direktiivin 5 artiklan 1 kohdan a alakohdassa tarkoitettu tavaramerkin käyttäminen – Käsite

(Neuvoston direktiivin 89/104 5 artiklan 1 kohdan a alakohta)

2. Jäsenvaltioiden lainsäädännön lähentäminen – Tavaramerkit – Direktiivi 89/104 – Tavaramerkin haltijan oikeus kieltää kolmatta käyttämästä merkkiä, joka on sama kuin tavaramerkki, samoja tavaroita varten – Laajuus

(Neuvoston direktiivin 89/104 5 artiklan 1 kohdan a alakohta)

3. Jäsenvaltioiden lainsäädännön lähentäminen – Tavaramerkit – Direktiivi 89/104 – Tavaramerkin vaikutusten rajoittaminen

(Neuvoston direktiivin 89/104 6 artiklan 1 kohdan a alakohta)

Tiivistelmä

1. Se, että kolmas, jolle ei ole annettu siihen lupaa, käyttää toiminimeä, liikenimeä tai myymälän merkkiä, joka on sama kuin aikaisempi sanamerkki, on käyttämistä ”tavaroita tai palveluja varten”, jos käyttämisen tarkoituksena on erottaa mainitut tavarat ja palvelut.

Asia on näin, jos kolmas kiinnittää merkin, joka on sen toiminimi, liikenimi tai myymälän merkki, tavaroihin, joita se myy, tai vaikka merkkiä ei kiinnitetä, jos kolmas käyttää mainittua merkkiä siten, että hän luo yhteyden merkin, joka on hänen toiminimensä, liikenimensä tai myymälän merkkinsä, ja myymiensä tavaroiden tai tarjoamiensa palvelujen välille. Sitä vastoin mainittuun käsitteeseen ei sisälly käyttö, jolla ainoastaan yksilöidään yhtiö tai nimetään liike, koska tällaisen käytön tarkoituksena ei ole itsellään erottaa tavaroita tai palveluita. Kansallisen tuomioistuimen on arvioitava, onko merkin käyttö direktiivin 5 artiklan 1 kohdassa tarkoitettua käyttämistä tavaroita tai palveluja varten.

(ks. 20–24 kohta ja tuomiolauselma)

2. Sitä, että kolmas käyttää luvatta merkkiä, joka on sama kuin rekisteröity tavaramerkki, samoja tavaroita tai palveluja varten kuin ne tavarat tai palvelut, joita varten tavaramerkki on rekisteröity, ei voida kieltää tavaramerkeistä annetun ensimmäisen direktiivin 5 artiklan 1 kohdan a alakohdan mukaisesti, ellei se haittaa tai se ole omiaan haittaamaan tavaramerkin tehtäviä ja erityisesti sen keskeistä tehtävää, jona on taata kuluttajille tavaroiden tai palvelujen alkuperä. Näin on asianlaita silloin, kun kolmas käyttää merkkiä tavaroitaan tai palvelujaan varten siten, että kuluttajat voivat tulkita merkillä osoitettavan tavaroiden tai palvelujen alkuperää. Kansallisen tuomioistuimen asiana on arvioida, haittaako tällaisen merkin käyttö tavaramerkin keskeistä tehtävää tai onko se omiaan haittaamaan sitä.

(ks. 26–28 kohta ja tuomiolauselma)

3. Tavaramerkeistä annetun ensimmäisen direktiivin 89/104 6 artiklan 1 kohdan a alakohdan mukaan tavaramerkin haltija ei saa kieltää toista käyttämästä elinkeinotoiminnassa omaa nimeään tai osoitettaan, jos hän käyttää niitä hyvää liiketapaa noudattaen. Kansallisen tuomioistuimen asiana on arvioida, noudatetaanko mainittua edellytystä, ottaen huomioon sen, missä määrin yhtäältä kolmannen osapuolen tapa käyttää nimeään ymmärretään kohderyhmässä tai ainakin merkittävässä osassa kohderyhmää osoitukseksi siitä, että kyseisen kolmannen osapuolen tavaroiden ja palvelujen ja tavaramerkin haltijan tai sellaisen henkilön, jolla on oikeus käyttää kyseistä tavaramerkkiä, välillä on yhteys, ja toisaalta sen, missä määrin tämän kolmannen osapuolen olisi pitänyt olla tietoinen siitä, että käyttötapa ymmärretään kohderyhmässä näin. Yksi tekijä, joka on myös otettava tässä arvioinnissa huomioon, on se, että kyse on tavaramerkistä, joka on siinä jäsenvaltiossa, jossa tavaramerkki on rekisteröity ja jossa sille vaaditaan suojaa, tietyssä määrin tunnettu ja että kolmas osapuoli voisi hyödyntää tätä tunnettuutta tavaroitaan ja palvelujaan markkinoidessaan.

(ks. 30, 34 ja 35 kohta sekä tuomiolauselma)